b"\n_START_ARTICLE_\nJehovos liudytojai\n_START_PARAGRAPH_\nJehovos liudytojai (angl. Jehovah's Witnesses, pagal \xc5\xbeyd\xc5\xb3 ir krik\xc5\xa1\xc4\x8dioni\xc5\xb3 dievo Jahv\xc4\x97s vien\xc4\x85 i\xc5\xa1 vardo form\xc5\xb3)\xc2\xa0\xe2\x80\x93 religin\xc4\x97 organizacija, sukurta 1870\xc2\xa0m. JAV, Pensilvanijoje. Jos \xc4\xafk\xc5\xabr\xc4\x97jas yra Charles Taze Russell, vadovav\xc4\x99s Pitsburgo (Pensilvanija) Biblijos mokymo grupei \xe2\x80\x9eBiblijos tyrin\xc4\x97tojai\xe2\x80\x9c. 1917\xc2\xa0m. Joseph Franklin Rutherford\xe2\x80\x99as tapo \xc5\xa1ios organizacijos prezidentu. 1925\xc2\xa0m. Rutherfordas nustat\xc4\x97 klaiding\xc4\x85 Pasaulio pabaig\xc4\x85 arba kitaip dar vadinam\xc4\x85 Armagedon\xc4\x85. Ta\xc4\x8diau pasaulio pabaigai ne\xc4\xafvykus, jis pakeit\xc4\x97 savo krypt\xc4\xaf ir 1931 metais \xc4\xafregistravo nauj\xc4\x85 religin\xc4\xaf jud\xc4\x97jim\xc4\x85, pavadint\xc4\x85 \xe2\x80\x9eJehovos liudytojai\xe2\x80\x9c (Jehovah\xe2\x80\x99s Witnesses). Po Rutherfordo mirties prezidentu tapo Nathan Knorras, kuris 1975\xc2\xa0m. klaidingai i\xc5\xa1prana\xc5\xa1avo naujausi\xc4\x85 Armagedon\xc4\x85, ta\xc4\x8diau ir \xc5\xa1iam ne\xc4\xafvykus Jehovos liudytojams prad\xc4\x97jo vadovauti Vadovaujan\xc4\x8dioji korporacija (angl. Governing Body), pagrindin\xc4\x97 patyrusi\xc5\xb3 vyresni\xc5\xb3j\xc5\xb3 grup\xc4\x97, dabar esanti Brukline, (Niujorkas). Jehovos liudytojai turi per 100 filial\xc5\xb3 visame pasaulyje._NEWLINE_Jehovos liudytojai sueigas rengia du kartus per savait\xc4\x99 \xe2\x80\x9eKaralyst\xc4\x97s sal\xc4\x97se\xe2\x80\x9c. Da\xc5\xbeniausiai \xe2\x80\x93 tai paprasti pastatai, pastatyti Jehovos Liudytoj\xc5\xb3 savanori\xc5\xb3. \xe2\x80\x9eKaralyst\xc4\x97s sal\xc4\x97je\xe2\x80\x9c paprastai n\xc4\x97ra joki\xc5\xb3 religini\xc5\xb3 atvaizd\xc5\xb3, Kristaus skulpt\xc5\xabr\xc5\xb3 arba kitokios religin\xc4\x97s simbolikos. Sueigos pradedamos ir baigiamos giesme ir malda. Kiekvienoje bendruomen\xc4\x97je yra vyresnieji, arba pri\xc5\xbei\xc5\xabr\xc4\x97tojai, kurie vadovauja mokymui susirinkime. Jiems padeda pad\xc4\x97j\xc4\x97jai. Jehovos liudytojai kiekvienais metais rengia dideles asambl\xc4\x97jas ir kongresus. Tomis progomis bendruomen\xc4\x97s i\xc5\xa1 skirting\xc5\xb3 vietovi\xc5\xb3 susirenka kartu i\xc5\xa1klausyti speciali\xc4\x85 biblinio mokymo program\xc4\x85. Nauj\xc5\xb3 mokini\xc5\xb3 krik\xc5\xa1tas visada b\xc5\xabna kiekvienos asambl\xc4\x97jos ar kongreso programos dalis.\n_START_SECTION_\nLietuvoje\n_START_PARAGRAPH_\n2011 m. gyventoj\xc5\xb3 sura\xc5\xa1yme 3,5 t\xc5\xabkst. gyventoj\xc5\xb3 (0,1\xc2\xa0%) deklaravo, kad save laiko Jehovos liudytojais."